Floppies, Flaters en Waagmoed
Die Onskuld van die Eerste Keer
Bike Trip na HOLLAND
TERUG NA ONSDORP.COM
Die Wonderwerk Vriendskap
Klik en vergroot
Ons kry daagliks waarskuwings oor hoe om die internet te gebruik en ons preek vir ons kinders wat hul mag en nie mag doen nie, maar dan kom 'n dag wat mens nie 'practice what you preach' nie en die gevolge dra.
Dit was die aand 29 Desember 2004. Die Noordelike halfrond het winter wat beteken hier waar ons nou huis noem is dit gedurende Desember koud, nat en donker. Alhoewel die Kersliggies oorweldigend baie is en alles probeer opvrolik is nat, koud en donker in Desember vir 'n Afrika kind erg, want dit was die tyd wat ons tot laat op die strande geloop het en die hitte van die son ingedrink het.
Ek was moeg van die lang donker aand en sommer net verveeld en besluit om kontakte te soek op Skype. Ek sê toe vir my anderhelfte ek gaan iemand soek van ongeveer ons ouderdom wat buite SA woon en vra hoekom bly hul daar. Naïef ne? Vir een of ander rede besluit ek om onder NEL te soek. En siedaar Nelle in Israel en hulle is ongeveer ons ouderdom, lyk dit toe op die oog af. Ek bel .... Die diep manstem aan die anderkant sê : 'Goeienaand' Ek val toe sommer met die deur in die huis: 'Ek is Suzette Datema en bly in Engeland, waarom bly jy in Israel ?' 'Ek hoor die man sluk en haal diep asem ... en toe 'n antwoord. 'Oeps' dink ek, ek is nie goed met hierdie soort van ding nie dis 'n vlatertjie! Later sou ek hoor hoe 'n uiters sensitiewe vraag was dit. Die gesprek het vlot verloop en na 'n uur het Jan die gesprek voortgesit. Twee uur later is ons van Skype af en dit was 'n heerlike kuier aand met vreemdelinge!! So het ons mekaar elke dag begin Skype en nie lank nie of hulle kondig aan hul kom kuier in Engeland by ons.
Baie benoud, want ja Skype kuier en rêrig kuier is seker twee dinge. So breek die dag aan dat die Nelle kom kuier. Ek het skoolgehou en toe ek die aand van die skool afkom en die voordeur oopmaak groet 'n prentjie my in die voorportaal wat my altyd sal bybly. Vyf pare skoene wat wissel van 'n nommer 8 tot 'n nommer 15. Vir my nommer vier en half voetjie en net oor die vyf voet lank is dit 'n skok, want wat gaan ek binne die huisie aantref? Het die reuse vir ons kom kuier? Toe die ontmoeting, hulle is almal tussen ses voet en ses voet vier duim - 'ek is 'n dwergie ' is al wat deur my brein gaan.
Kennismaking uit die weg en toe begin ons kuier. Ons kliek soos 'n 'house on fire' en dis elke oomblik 'n plesier. Ons geniet mekaar vreeslik en die kinders kuier net so lekker saam. Ons klim op busse en eksploreer Londen met kameras wat heeltyd kliek. Herinneringe word vasgelê en dit word 'n onvergeetlike tien dae met vreemdelinge wat nou ons vriende is.
Heeltemal te gou was die kuier verby en met 'n belofte dat ons hulle sal besoek in Israel, wat ons ook gedoen het, maar dis 'n ander storie, is ons uitmekaar.
Die Skype oproep 'n belegging in 'n wonderwerk vriendskap. Dis nou al 6 jaar later en ons het nog weekliks kontak en verwag weer 'n besoek van die Nelle binnekort.